โอนเงินฟรีทำกำไรแบงก์วูบ
แบงก์งานหนักกำไรลด รายได้ค่าธรรมเนียมหด รายจ่ายสำรองเพิ่มจากการเลิกจ้างพนักงาน
5 เม.ย. 2562

แบงก์งานหนักกำไรลด รายได้ค่าธรรมเนียมหด รายจ่ายสำรองเพิ่มจากการเลิกจ้างพนักงานศูนย์วิจัยกสิกรไทย คาดว่า กำไรสุทธิของระบบธนาคารพาณิชย์ที่จดทะเบียนในไทย ไตรมาส 1/2562 จะอยู่ที่ประมาณ 4.51 หมื่นล้าน ลดลงจากช่วงเดียวกันปีก่อนประมาณ 4.0% จากการยกเว้นค่าธรรมเนียมการโอนเงินผ่านช่องทางดิจิทัล ขณะรายได้ค่าธรรมเนียมจากส่วนอื่นๆ ยังไม่สามารถชดเชยค่าธรรมเนียมที่หายไปได้ทัน โดยรายได้ค่าธรรมเนียมรับของระบบธนาคารพาณิชย์ไทย หดตัว 3 ไตรมาสติดต่อกันนับตั้งแต่ไตรมาส 3/2561




นอกจากนี้ ธนาคารพาณิชย์บางแห่งตั้งสำรองค่าใช้จ่ายพนักงาน สำหรับพนักงานอายุงาน 20 ปีขึ้นไปจาก 300 วัน เป็น 400 วัน ตามพ.ร.บ. คุ้มครองแรงงานฉบับใหม่ไปแล้วในไตรมาส 4/2561
ขณะเดียวกัน ด้านคุณภาพหนี้สินเชื่อ SMEs มีความเปราะบางเนื่องจากทิศทางการฟื้นตัวของกิจกรรมทางเศรษฐกิจยังคงอยู่ในกรอบที่จำกัดตลอดช่วงครึ่งแรกของปี
นอกจากนี้ อาจต้องติดตามความสามารถในการชำระหนี้ โดยเฉพาะสินเชื่อเพื่อที่อยู่อาศัย สินเชื่อเช่าซื้อรถยนต์ และสินเชื่อส่วนบุคคลภายใต้การกำกับ ซึ่งล้วนเป็นสินเชื่อรายย่อยที่เติบโตค่อนข้างสูงในปี 2561 ที่ผ่านมา
ด้านสัดส่วนหนี้ที่ไม่ก่อให้เกิดรายได้ของระบบธนาคารพาณิชย์ มีโอกาสขยับขึ้นเล็กน้อยมาที่ 2.95% ในไตรมาส 1/2562 จากระดับ 2.93% ในไตรมาส 4/2561




ศูนย์วิจัยกสิกรไทย ประเมินว่า โจทย์ที่ท้าทายความสามารถในการทำกำไรในภาพรวมของระบบธนาคารพาณิชย์ไทยตลอดระยะเวลาที่เหลือของปี 2562 จะยังคงเป็นเรื่องการบริหารจัดการต้นทุน ปรับการควบรวมสาขา และเน้นกลยุทธ์ผ่านช่องทางดิจิทัล ซึ่งจะต้องดำเนินการควบคู่ไปกับการเร่งผลักดันรายได้ในส่วนอื่นๆ ทั้งรายได้ดอกเบี้ยจากการปล่อยสินเชื่อ และรายได้ค่าธรรมเนียมประเภทอื่นๆ